CELEX: 62014CN0048
Language: el
Date: 2014-01-30 00:00:00
Title: Υπόθεση C-48/14: Προσφυγή της 30ής Ιανουαρίου 2014 — Ευρωπαϊκό Κοινοβούλιο κατά Συμβουλίου της Ευρωπαϊκής Ένωσης

7.4.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 102/21
            
         Προσφυγή της 30ής Ιανουαρίου 2014 — Ευρωπαϊκό Κοινοβούλιο κατά Συμβουλίου της Ευρωπαϊκής Ένωσης
   (Υπόθεση C-48/14)
   2014/C 102/30
   Γλώσσα διαδικασίας: η γαλλική
   
      Διάδικοι
   
   
      Προσφεύγον: Ευρωπαϊκό Κοινοβούλιο (εκπρόσωποι: L. Visaggio και J. Rodrigues)
   
      Καθού: Συμβούλιο της Ευρωπαϊκής Ένωσης
   
      Αιτήματα του προσφεύγοντος
   
   Το προσφεύγον ζητεί από το Δικαστήριο:
   
               —
            
            
               να ακυρώσει την οδηγία 2013/51/Ευρατόμ του Συμβουλίου, της 22ας Οκτωβρίου 2013, περί θεσπίσεως απαιτήσεων προστασίας της υγείας του πληθυσμού από ραδιενεργές ουσίες που περιέχονται στο νερό ανθρώπινης κατανάλωσης (1)·
            
         
               —
            
            
               να καταδικάσει Συμβούλιο της Ευρωπαϊκής Ένωσης στα δικαστικά έξοδα.
            
         
      Ισχυρισμοί και κύρια επιχειρήματα
   
   Το Κοινοβούλιο προβάλλει τρεις λόγους ακυρώσεως προς στήριξη της προσφυγής του.
   Πρώτον, το Κοινοβούλιο υποστηρίζει ότι το Συμβούλιο έσφαλε κατά την επιλογή νομικής βάσεως, επειδή τα μέτρα που λαμβάνονται με την προσβαλλόμενη οδηγία εμπίπτουν στις αρμοδιότητες της Ένωσης σε ζητήματα προστασίας του περιβάλλοντος, κατά το άρθρο 192 ΣΛΕΕ. Επομένως, τα μέτρα αυτά έπρεπε να ληφθούν βάσει του άρθρου αυτού, κατ’ εφαρμογή της συνήθους νομοθετικής διαδικασίας και όχι βάσει των άρθρων 31 και 32 ΕΑ.
   Δεύτερον, το Κοινοβούλιο επισημαίνει ότι η προσβαλλόμενη οδηγία πλήττει την ασφάλεια δικαίου, επειδή θεσπίζει κανόνες ελέγχου και αναλύσεως οι οποίοι ισχύουν παράλληλα με όσους είναι ήδη σε ισχύ δυνάμει της οδηγίας 98/83/ΕΕ (2).
   Τέλος, το Κοινοβούλιο εκτιμά ότι με την έκδοση της προσβαλλόμενης οδηγίας το Συμβούλιο παραβίασε την αρχή της καλόπιστης συνεργασίας μεταξύ των θεσμικών οργάνων, η οποία κατοχυρώνεται στο άρθρο 13, παράγραφος 2, ΣΕΕ.
   
      (1)  ΕΕ L 296, σ. 12.
   
      (2)  Οδηγία 98/83/ΕΚ του Συμβουλίου της 3ης Νοεμβρίου 1998 σχετικά με την ποιότητα του νερού ανθρώπινης κατανάλωσης (ΕΕ L 330, σ. 32).